
Ex  omnibus  morbis  quorum  pectus  sedes  est, 
nullus  quam  Pneumonia  frequentior  est,  saepius- 
ve  interimit,  nullus  igitur  cui  inter  initia  magis 
oportet  obstare  ; quodque  bene  est,  nullus  adver- 
sus quem  magis  valet  ars  medicinalis. 


DE  HUJUS  MORBI  INDICIIS. 

Hoc  vitium  ab  aliis  bene  discrevit  clar.  Cul- 
len,  signis  sequentibus : “ Pyrexia,  dolore  in 

quadem  thoracis  parte,  respiratione  difficile,  tus- 
se.”  Ab  horroribus,  signisque  aliis  febris,  ple- 
rumque incipit ; posteaque  sub  inspirationem  sen- 
titur Aolor  pectoris,  quem  tussis,  quae  ab  initio 
protinus  morbum  comitatur,  valde  auget.  Nec 
lentis  passibus  morbus  progreditur,  citoque  nisi 
ars  obsteterit,  hominem  rapit : respiratio  enim  fit 
difficillima  cruciansque,  facies  livida,  anxietas 
maxima  est,  morsque  serius  ocius  ve  accedit.  Sic 
se  gerit  morbus  in  plerisque,  neque  tamen  in  om- 
nibus ; hic  enim  animadvertendum  est,  quod  in 
debilibus  strumosisque  morbus  diutius  protraha- 
tur, longusque  saepe  fiat.  In  quibusdam  pulsus 
inter  initia  naturales  aut  etiam  tardi  sunt,  post 
exinanitionem  frequentiores  atque  validiores  eva- 
suri. Aliis  dolore  acutissimo  sine  febre  ceeteris- 
que  signis  praecursoribus,  morbus  subito  invadit. 
Denique  in  aliis,  rarissime  tamen,  signa  pene  om- 
nia, tusse  excepta,  adsunt. 

Duas  pneumoniae  species,  Pleuritidem  scilicet 
et  Peripneumoniam,  annumerare  solent  auctores  ; 
inter  quos  clar.  Cullen  in  Nosologia  sua  idem 
fecit,  sic  tamen  ut  dubitaret  an  species  diversae 
vere  statuendae  essent.  Pene  enim  comprobatum 

erat  inflammationem  in  parte  aliqua  pleurae  inci- 
pientem magis  minus  ve  in  pulmonem  penetrare  ; 
id  quod  statuit  Boerhaave  ; et  in  capitibus  ter- 
tio quartoque  Baillie.  Pleura  quas  pulmoni 
insidet  inflammata,  frequentius  pulmo  ipse  affi- 
citur. Paro  autem  pulmo  vexatur  inflammatio- 
ne, quas  pleurae  quoque  non  invadit ; haec  vasis 
tenuibus  rubris  infarcitur,  lymphaeque  coagulabilis 
tunicam  ostendit. 

Pulmonem  igitur  aeque  atque  pleuram  serius 
ociusve  inflammatione  affici,  unum  que  tantum 
morbum  constituere,  non  est  dubitandum.  Mihi 
tamen  videtur  in  initio  unam  tantum  laborare 
structuram,  saltem  in  plerisque  exemplis,  neque 
alteram  nisi  post  aliquod  tempus  laedi : inter  ve- 
ram itaque  Pleuritidem  et  Peripneumoniam  non- 
ne in  hoc  stadio  licet  dignoscere  ? Ob  spiritum 
vel  rem  acrem  in  pulmonem  sub  inspirationem 
inhalatam  Peripneumoniam  aliquando  oriri,  ob 
costam  fractam  saepe  Pleuritidem,  comprobatum 
est. 

Pleura  inflammata  febris  plerumque  et  dolor 
urgent,  quod  revera  membranis  serosis  inflamma- 
tis semper  accidit.  Dolor  arctam  sedem  saepe 

tenet,  inspiratione  quidem  leni  auctus ; hinc  fit 
ut  aeger  se  movere  et  exercere  horret,  nec  in  latus 
corruptum  cubare  potest ; praeterea  solet  magis 
per  septum  transversum  quam  per  musculos  in- 
tercostales spirare,  verum  hoc  multum  ex  parte 
pleurae  quae  potissimum  vexatur,  pendere  potest. 
Tussis  semper  dolentissima,  inter  initia  est  sicca, 
quum  a pleura  quae  septum  transversum  obtegit 
irritata  vel  inflammata  tantum  oriatur,  postea  hu- 
mida  vel  sanguinolenta,  cum  diathesis  phlogisti- 
ca  totum  corpus  occupat. 

Potest  esse  etiam  pleuritis  longa,  quae  debiles 
eosque  praecipue  qui  vitio  aliquo  pulmonis  strumo- 
so afficiuntur,  infestat.  Haec  eo  quod  longius  se 
trahit,  atque  febre  gravi  doloreque  pleuritidis  ve- 
rae caret,  ab  ea  plurimum  distat. 

Pulmone  autem  ipso  inflammato,  febris  primo 
gravissima,  paulo  post  minus  saevit ; pulsus  mol- 
liores tardioresque  fiunt ; dolor  obtusus  est.  Re- 
spiratio difficillima  est  cruciansque,  facies  tumida 
cum  genis  labiisque  colore  livido  suffusis.  Signa 
modo  memorata  fortasse  se  ostendunt,  cum  lympha 
coagulabilis  effunditur,  adeo  ut  pulmo  quo  minus 
se  distendat,  impeditur,  cellulaeque  sic  comprimun- 

tur,  ut  aer  mutationes  solitas  efficere  in  sangui- 
nem non  possit.  Ob  eandem  fortasse  causam 
aeger  corpus  quam  maxime  erectum  fere  tenet. 
Tussis  ex  aucta  secretione  ex  bronchis  humida, 
finem  versus  viscida  cruentaque  est.  Sputa  tunc 
albida,  subfusca  vel  viridia  sunt,  aliquantulum 
pellucida,  aeremque  ob  visciditatem  continent : 
quinetiam  adeo  sunt  viscida,  ut  vase  in  quod  ex- 
creata  fuerunt  everso,  lateribus  ejus  adhuc  adhae- 
rent. Denique  vultus  anxietas  maxima  est,  ra- 
tione habita  organi  vitiati  quum  omnium  prin- 
ceps sit. 


DE  MODO  DISCERNENDI  HUNC  INTER  MORBUM 
ALIOSQUE  EI  SIMILES. 

Hepatitis  in  prima  sua  accessione  faciem 
pneumoniae  habere  aliquando  dicitur.  Sed  ple- 
rumque signis  sequentibus  inter  se  dignoscuntur. 
Dolor  in  priore  ex  pressura  in  hypochondrium 
dextrum  facta  augetur,  ad  claviculam  summum- 
que humerum  dextrum  intenditur,  atque  nause- 
am vomitumque  saepe  excitat.  His  interdum  ac- 

cedit  singultus,  atque  adeo  signa  quaedam  icteri, 
qualia  sunt  levis  flavedo  summae  cutis  atque  ocu- 
lorum, cum  stercore  albido,  urinaque  subflava. 
Praeterea  in  latus  sinistrum  homo  cubare  fere  ne- 
quit, ideo  quia,  hoc  ubi  facit,  jecinoris  ligamenta 
(quae  sedes  plerumque  vitii  sunt)  intenduntur,  at- 
que ita  dolor  molestiaque  adaugentur.  Tussis 
quoque  quae  in  pneumonia  ab  initio  vexat,  in  he- 
patitide ante  diem  secundum  nunquam  accidit, 
nec  tunc  inspiratione  leni  quae  dolorem  aeque  ac 
tussim  pneumoniae  intendit,  movetur. 

Musculorum  intercostalium  rheumatismus  haud 
raro  medicum  fallit ; nec  minus  quia  dolor  inspi- 
ratione tantum,  ne  minime  quidem  eorum  actione 

musculorum  qui  brachium  movent,  intenditur. 
In  Pleurodyne  autem  febris  lenis  vel  nulla  est, 

nec  vexat  tussis  : dolor  aegro  decumbente,  vel  lini- 
mento quod  excitat  adhibito,  minuitur,  pauloque 
post  musculos  vicinos  afficit. 

Pericardium  quum  ex  pleura  producatur,  per 
idem  tempus  quo  illa  inflammatione  haud  raro 
vexatur,  eosdemque  habet  exitus,  puris  scilicet 
vel  seri  secretionem  ; fortasse  aliquando  morbum 
cordi  impertit.  Carditis  autem  dolore  fixo,  pul- 

su  inaequali,  syncope,  palpitationibus  et  singultu, 
(omnia  quae  signa  carditidi  esse  Cullenus  alii- 
que statuunt),  non  semper  dignoscitur;  cuique 
enim  contigit  videre  ubi  perpauca  quidem  vel 
nulla  horum  signorum  existebant,  attamen  cor 
magnis  nuper  subiisse  mutationibus  post  mortem 
constitit.  Sitim  aegri,  qui  corpus  antrorsum  flec- 
tit impatiens  cubandi,  modumque  spirandi  per 
musculos  tantum  intercostales,  inter  signa  praeter 
alia  supra  dicta,  annumerare  licet. 

Hysteria  quae  morbos  pene  omnes  plus  minus- 
ve  imitatur,  aliquando  quidem,  raro  tamen,  habi- 
tum pneumoniae  assumit  ; ne  aeger  periculum 
hinc  capiat,  constitutio  ejus  morbique  historia  di- 
ligenter sunt  perscrutandae. 

DE  HUJUS  MORBI  TERMINATIONIBUS. 

Inflammatio  pulmonis, praeter  quod,tanquam  cae- 
terae  inflammationes,  interdum  resolvitur  (id  quod 
semper  votum  est),  potest  vel  per  adhaesiones  in- 
ter partes  vicinas,  vel  per  suppurationem,  atque  ex 
hac  empyema,  vel  per  subitam  effusionem  lym- 

pha?  sanguinisve,  aut  per  gangraenam,  aut  deni- 
que per  conversionem  in  materiem  jecoris  sub- 
stantiae similem  ( hepatisationem  vocant)  finiri. 
Quod  si  igitur  morbus  resolvitur,  solet  plerum- 
que aliquis  evidens  fluxus  hoc  ostendere  ; ut  pu- 
ta, sanguinis  profusio  ex  naribus,  aut  sudorum  in- 
solitus fluxus,  aut  alvi  fluor,  aut  urina  in  qua 
quaedam  copiose  subsidunt,  aut  denique  (quod 
saepissime  accidit)  sputum  magna  copia  excrea- 
tum.  Membranae  autem  serosae,  eodem  pene 
tempore  quo  inflammationem  suscipiunt,  serum 
et  lympham  coagulabilem,  per  quam  partibus  vi- 
cinis vel  inter  se  annectuntur,  effundere  solent. 
Istae  vero  conjunctiones  per  lympham  ipsam  fir- 
mae sunt,  sensumque  pungentem,  quem  saepe  sub 
inspirationem  sentiunt  ii  qui  jamjam  laborarunt 
pleuritide,  gignunt ; vel  postea  laxiores  fiunt, 
cum  lympha  gradatim  in  membranam  cellulosam 
conversa  fuerit,  unde  evenit  ut  pulmonis  motus 
non  impediatur. 

In  pleuritide  serum  ab  initio  simul  atque  lym- 
pham coagulabilem  effundi  solere,  supra  dictum 
est.  Inter  has  nulla  est  ratio  habita  quod  ad 
copiam : in  debilibus  magnum  aqua?  coitum,  in 

qua  natant  parva  frustula  lymphae,  saepe  inveni- 
mus ; nec  raro  post  pleuritidem  longam  tanta 
copia  secernitur,  ut  in  hydropem  pectoris  morbus 
gradatim  transire  videatur : in  validis  autem  ci- 
to in  sanguine  resorbetur. 

Rarissime  ulcera  in  membranis  serosis  dete- 
guntur ; attamen  pus  a lympha  supradicta  vel 
a pleura  ipsa,  persaepe  effunditur,  atque  inter 
pleuras  adhaesione  plerumque  implicatur.  Signa 
hujus  coitus  sive  empyematis  sunt  horrores,  in- 
ter quas  minuuntur  dolor  et  febris,  dum  aeque 
atque  antea  molestae  sunt  spirandi  difficultas  et 
tussis.  Facile  in  latus  affectum  cubat  aeger, 
pauloque  post  formatur  febris  hectica. 

Saepe  fit  quod  pus  ex  abscessu  pulmonis  in 
bronchos,  vel  sensim  elabatur  vel  subito  profluat. 
Ubi  parce  exspuitur  valetudo  prospera  saepe  re- 
dit ; majorem  autem  atque  subitam  effusionem 
plerumque  mors  cito  sequitur.  Attamen  rarius 
quam  quidam  putant,  abscessus  in  pulmone  ipso 
inveniuntur  ; quoniam,  ut  inquit  Laennec,  peri- 
pneumonia  quae  levis  est  vel  natura  vel  ope  me- 
dica plerumque  tollitur,  quae  vero  majorem  visce- 

ris  partem  afficit,  ante  interimit  quam  per  ab- 
scessum portio  ulla  destrui  potest. 

Effusio  autem  lymphae  vel  sanguinis  in  mem- 
branam pulmonis  cellulosam,  quae  cellulas  aeris 
comprimit,  atque  ita  sanguinis  circuitum  per  pul- 
monem impedit,  et  quasi  strangulat,  hominem 
saepissime  rapit.  Pulmo  ad  vitam  adeo  necessa- 
rius est,  ut  vitium  ejus  prius  aegrum  extinguat, 
quam  gangraena  facile  supervenire  possit.  Se- 
cundum Laennec,  gangraena  pulmonis  morbis 
iis  qui  vere  et  natura  sua  gangraenosi  sunt,  spe- 
ciebus  scilicet  diversis  anthracis,  est  affinis  : in- 
flammatio autem  circumfusa  affectus  potius  mor- 
bi quam  causa  esse  videtur.  Celeriter  in  talibus 
exemplis  morbus  progreditur ; vires  aegri  ab  ini- 
tio succumbunt,  pulsus  imbecilli  et  incitatiores 
sunt,  tussis  frequens  potius  quam  valida ; sputa 
facile  imprimis  expuuntur,  foetida  et  subviridia, 
deinde  ob  debilitatem  desinunt  ferri,  atque  aegrum 
strangulant. 

Notandum  quoque  est,  pulmonem  eandem  ali- 
quando induere  faciem  post  inflammationem  at- 
que jecur  habet.  Texturam  suam  cellulosam 
tunc  deponit,  quasi  granosus  scilicet  facturus. 

Lympha  forsan  tarde  lateque  effusa  hoc  fit ; nec 
quidem  aliqua  quibus  dignoscatur  signa  morbus 
habet,  nisi  quod  diutius  trahitur  quam  solet. 


DE  INDICIIS  QIL£  PROFERT  STETHOSCOPIUM 

IN  HOC  MORBO. 

i 

Sonus  quem  pectus  sanum  edit  percussum, 
cum  aliquid  in  pulmonem  effusum  fuerit  nullus 
est ; longe  vero  majoris  momenti  est  id,  quod  in- 
strumentum dictum  Stethoscopium  in  tali  statu 
demonstrat.  His  enim  in  effusionibus,  murmur 
respirationis  quod  in  corpore  sano  per  stethosco- 
pium  auditur,  vel  nullum  est  vel  valde  minuitur. 
Ubi  effusio  ab  initio  magna  fuit,  hoc  murmur 
per  totum  latus  affectum  nisi  prope  vertebras  non 
percipimus ; id  quod,  cum  morbus  per  paucas 
tantum  horas  vexavit,  certissimum  est  signum 
effusionis. 

In  peripneumonia  murmur  gradatim  desinit*; 
atque  in  diversis  pectoris  partibus  inaequalis  per- 
cipitur, a superiore  parte  non  nisi  post  dies  plu- 
res  vel  hebdomadas  decedens.  In  pleuritide  au- 

tem  decessio  subito,  aeque,  et  ex  toto  accidit  us- 
que adeo  ut  ne  validissima  quidem  respiratio 
murmur  excitare  possit.  Cum  humor  effusus  re- 
sorberi incipit,  murmur  in  aliis  partibus  praeter  il- 
lam prope  vertebras  redit.  Quandocunque  vero 
existunt  adhaesiones  per  magnum  spatium  inter 
pleuras,  respiratio  tamdiu  quam  durat  effusio  su- 
per eas  percipi  potest,  atque  bene  ideo  cognosci- 
mus ubi  incipiat  absorptio,  quia  tum  super  eas 
partes  murmur  augetur. 


DE  CAUSIS  HUJUS  MORBI. 

Causa  hujus  morbi  frequentissima  est  frigus 
corpori  simul  cum  humore  adhibitum,  quo  san- 
guis introrsum  in  pleuram  pulmonemque  propel- 
litur, vasis  summae  cutis  constrictis : etenim  inter 
internam  et  externam  thoracis  faciem,  liberrime 
communicant  vasa  sanguifera.  In  regionibus 
frigidis  quae  mutationes  tam  subitas  tempestatis 
quam  solent  esse  in  Insulis  Britanniae,  non  sub- 
eunt, pneumonia  pene  incognita  est ; id  quod  in 
itinere  per  maria  septentrionalia  a Parry  nu- 

per  peracto  animadversum  est.  Qui  valetudine 
et  viribus  gaudent  huic  morbo  maxime  obnoxii 
sunt,  saepissimeque  eo  plectuntur.  Inter  caetc- 
ras  causas  recenseri  possunt,  injuriae  pectori  illa- 
tae, nisus  vehementiores,  aer  noxius,  et  quicquid 
denique  fluxum  sanguinis  pulmonem  versus  facit 
vel  pulmonem  ipsum  laedit.  Eruptiones  et  poda- 
gra retropulsa,  rubeola  etiam  et  variola,  vulnera 
ex  ustione  facta,  dysenteria,  multique  alii  casus,  in 
pneumonia  finiuntur  ; quinetiam  febrem,  praeser- 
tim typhoideum,  saepe  comitantur  dolores  pecto- 
ris peripneumonici. 

DE  PRJESAGIO  IN  HOC  MORBO. 

Eo  magis  est  periculum  in  hoc  morbo  quo  dif- 
ficilior sit  spiritus,  graviorque  febris,  quoque  sae- 
pius idem  morbus  hominem  antea  vexaverit.  Si 
signa  post  diem  sextum  vel  septimum  mitiora 
esse  coeperunt,  si  copia  muci  viscidi  coloris  albidi 
vel  subflavi  sine  tusse  vehementi  expuitur,  si  to- 
tum quidem  corpus  percurrit  sudor,  omnibus  si- 
mul recte  peractis  functionibus,  de  aegri  salute 

minime  desperandum  est ; multo  quoque  minus, 
si  miliaria  vel  erysipelas  forte  alicubi,  se  mon- 
strarint.  Ubi  autem  difficultas  spirandi  magna 
est,  ubi  febris  multum  urget  atque  tussis  arida 
est,  cum  sudoribus  frigidis  tantum  neque  diffusis, 
ubi  aegri  maestitia  et  anxietas  sunt  permagnae,  ho- 
mo in  praecipiti  est,  frustraque  fere  conabimur 
morbum  depellere.  Quod  si  malum  neque  grave 
admodum  nec  mite,  ad  diem  decimum  vel  quar- 
tum decimum  perductum  fuerit,  tunc  pus  genitum 
fuisse,  vel  substantiam  hepatis  similem  formari, 
verisimile  est,  praesertim  si  dolor  desierit,  perstan- 
te adhuc  tusse  cum  sensu  quoque  ponderis  in  pec- 
tore atque  horroribus : nec  felix  hic  est  praesa- 
gium, nisi  minima  copia  et  gradatim  pus  ex- 
spuitur. 


DE  HUJUS  MORBI  CURATIONE. 

Plerumque  medici  est  in  morbis  curandis  co- 
natibus naturae  quam  maxime  favere  ; nec  valde 
errare  potest,  si  huic  potius  quam  disciplinae  suae 
confidit.  In  hoc  autem  de  quo  tractamus  morbo. 

ad  curationem  efficiendam  raro  sola  valet  vis  na- 
turae medicatrix.  Ars  medica  ad  hanc  oppressam 
dolentemque  adjuvandam,  mature  soliciteque  ar- 
cessi, summaque  fiducia  adhiberi  debet.  Exina- 
nitiones quas  natura  aliquando  movet,  fluxus  sci- 
licet sanguinis  a naribus,  a vesica,  vel  etiam  ab 
ano,  raro  si  unquam  prodesse  videntur ; modum 
autem  quo  melius  utamur  plane  demonstrant. 

Oportet  igitur  sanguinem  quamprimum  mit- 
tere, incisa  vena,  idque  ampla  plaga,  aegro  in  dor- 
sum cubante  ; nec  minus  si  movetur  syncope,  bo- 
num edit  effectum.  Raro  evenit  quod  ad  mor- 
bum discutiendum  valet  una  tantum  sanguinis 
missio ; plerumque  autem  si  sustinere  possunt 
vires  aegri,  quamdiu  exardet  febris  est  repetenda, 
simul  que  cucurbitulae  thoraci  vel  hirudines  affi- 
gendae sunt.  Scire  tamen  licet,  unam  inter  ini- 
tia missionem  copiosam  maxime  valere  ; multo* 
magis  quam  plures,  quae  morbo  ingravescenti 
fiant  minores.  Cavendum  est  autem,  ne  plus 
sanguinis  quam  ferre  possunt  aegri  vires  detraha- 
tur ; quod  plerumque  accidit,  cum  auxilium  non 
nisi  sero  adhibitum  fuit ; tum  enim  exinanitio- 
nes magnae  quo  minus  pus  vel  serum  gignatur 

non  vetant,  secl  debilitatem  semper  timendam 
saepe  inducunt. 

Hirudines  thoraci  admotae  tum  cum  e brachio 
sanguinem  mittimus,  maxime  prosunt ; et  ubi  fe- 
bris his  modis  minuitur,  vel  antea  quidem,  em- 
plastrum vesicatorium  amplum  pectori  semel  at- 
que iterum  imponi  debet.  Ad  haec  sales  medios, 
sulphatem  scilicet  magnesiae  aut  phosphatem  so- 
dae  vel  oleum  ricini  ad  alvum  leniter  solvendam, 
prae  caeteris  medicamentis  dare  oportet.  Constat 
enim  omnia  medicamenta  quae  alvum  vehementer 
purgant,  inflammationibus  pulmonis  parum  con- 
venire ; neque  enim  tam  adjuvant  ventris  fluo- 
rem movendo,  quam  nocent  universum  corpus 
praeter  modum  excitando.  Liquores  autem  aci- 
di vel  mucilaginosi,  potui  commode  adhibentur 
ad  libitum.  Inhalatio  vaporum  aquae  calidae,  vel 
medicamenta  ex  scilla  maritima,  acetum  scilicet 
scillae,  expectorationi  favent.  A cibis  pene  om- 
nibus abstinendum  est  quicunque  febrem  augent 
moventque : victus  refrigerans  esse  debet,  con- 
clave frigidulum ; caputque  et  scapulae  quam 
maxime  attolli  debent,  quo  facilius  homo  spiri- 
tum ducere  possit.  Suadente  Doctorc  Hamil- 

ton  apud  Lynn  Regis  optimum  habet  effectum 
opium,  quam  conjunctus  fuerit  submurias  hydrar- 
gyri.  Hoc  autem,  pariter  atque  alia  ex  opio  me- 
dicamenta, non  nisi  cum  depulsa  fuerit  febris,  da- 
re oportet,  ut  quod  pulsus  concitare  possit.  Pri- 
mo aspectu  efficacissimum  in  hoc  morbo  reme- 
dium videtur  fore  digitalis,  eo  quod  ad  sanguinis 
circuitum  reprimendum  tam  cito  valet ; attamen 
nisi  in  angustiis  summis,  aut  ubi  debilitas  mis- 
sionem sanguinis  vetat,  remedium  periculi  et  du- 
bitationis plenum,  parum  commode  adhibetur. 

Denique  omnia  quae  morbum  concitarunt,  o- 
portet  aegrum,  valetudine  jam  recuperata,  sedulo 
evitare;  quocirca  aer  frigidus  et  humidus  sum- 
ma cura  fugiendus  est,  et  ad  hoc  cibus  concoctu 
facilis  devorandus,  idque  omnibus  modis,  ut  quam 
sanitatem  medici  studium  restituit,  eam  aegri  ob- 
servatio integram  conservet. 

